Euhemeros fra Messina
Euhemeros fra Messina, ca. 350-270 f.Kr., græsk forfatter. I hans rejseroman Den hellige indskrift (fragmentarisk bevaret) fortælles om en sørejse øst for Indien, hvor Euhemeros på øen Panchaia finder en hellig indskrift, der fremhæver kongedømmet som den rigtige styreform og afslører, at guderne i virkeligheden er afdøde konger.
Romanen skal forstås som Euhemeros' idealisering af det hellenistiske kongedømme og den dermed forbundne herskerkult snarere end som religionskritik. Alligevel har "euhemerisme" siden oldtiden været brugt som betegnelse for en rationalistisk mytefortolkning.